Á mörgum heimilum er enn þeirri fornu venju viðhaldið að leyfa ljósum að loga á jólanóttina til þess að minna á að ljósið er komið í heiminn í tvennum skilningi . Ljósið logar til að tengja saman dag og nótt . Skapari ljóssins leggur sitt jarðneska ljós yfir jörðina en sitt himneska ljós leggur hann í jötu . Guð hefur talað til okkar Orðið sem var í upphafi . Orðið sem skapaði þennan heim og greindi ljósið frá myrkrinu , allur sköpunarkraftur Guðs varð maður , varð barn í jötu . Með því er þessi kraftur ofurseldur mannlegum duttlungum og mannlegum breyskleika í fullu trausti hins elskandi Guðs til mannanna . Hann var gefinn í hendur þeirra á ótryggum tímum . Þetta orð er líka lagt í munn þeirra sem falið er að leggja það út og boða það . Guð treystir okkur til þess . Í því felst í senn hin þyngsta ábyrgð og hið léttasta ok . Hinn rauði þráður í predikun kynslóðanna er þessi : Koma Krists í heiminn er þrenns konar : Fæðing hans forðum í Betlehem , hinn nýja fæðing hans í hjörtum þeirra sem trúa hér og nú og koma hans um síðir til að dæma og frelsa og umskapa . Yður er í dag frelsari fæddur , sem er Kristur Drottinn . Dýrð sé Guði í upphæðum og friður á jörðu . Hirðarnir á Betlehemsvöllum eru í stóru hlutverki í boðskap jólanna . Þeir voru fulltrúar hinna smáu þessar jarðar sem vitna um Orðið . Þeir hlupu út í myrkrið með jólaboðskapinn knúðir af barnslegri gleði og fögnuði . Leyndardómurinn um elsku Guðs til mannanna verður ekki sagður með öðrum hætti . Sá boðskapur er í senn elskulegur og ægilegur . Frammi fyrir hátign Guðs verður hver maður smár . Frammi fyrir hinu heilaga og hreina verða saurinn og syndin svo svört . Hinn huldi Guð verður sýnilegur . Sá Guð sem öll á himins hnoss , varð hold á jörð og býr með oss . Hann er sá sem var og sá sem er og sá sem kemur ! Þessvegna segjum við hvert öðru enn þessa sömu sögu . Þessi atburður er ekki fjarlægur og ekki bundinn neinum þeim veruleika sem er frábrugðinn okkar eigin , hverjar svo sem kringumstæður okkar eru , hið ytra eða innra . Engillinn kallar okkur til að koma og sjá og trúa í sömu einlægni og einfeldni og barn . Og þessvegna ljómar dýrð Drottins einnig í kringum þig og mig á þessum jólum og friður hans stígur inn í huga og hjarta , hreiðrar um sig í sálinni og opnar hendurnar til góðra verka . Hann mun standa sem hirðir þeirra í krafti Drottins , í mætti nafns Drottins , Guðs síns , og þeir óhultir verða . Þá munu menn mikla hann allt til endimarka jarðar . Hann mun tryggja friðinn . En það bar til um þessar mundir að boð kom frá Ágústusi keisara , að skrásetja skyldi alla heimsbyggðina . En í sömu byggð voru hirðar úti í haga og gættu um nóttina hjarðar sinnar .